DIRECȚIA GENERALĂ BIODIVERSITATE

Nr. înreg.: DGB/121726/

**Aprob**

**Secretar de Stat**

**Robert Eugen SZEP**

**REFERAT DE APROBARE**

Prezentul proiect de ordin stabileşte derogarea pentru capturarea, filmarea indivizilor și apoi eliberarea ulterioară în zona de captură după efectuarea secvețelor de filmare, în seara respectivă, în baza procedurii de acordare a derogărilor de la măsurile de protecţie strictă a speciilor de floră şi faună sălbatică, prin a cărui implementare se doreşte un impact pozitiv asupra stării de conservare a habitatelor naturale şi a speciilor sălbatice de floră şi faună protejate, totodată încurajându-se cercetarea ştiinţifică.

Autoritatea publică centrală pentru protecţia mediului acordă derogări, cu avizul prealabil al Academiei Române, cu condiţia să nu existe o alternativă acceptabilă, iar măsurile derogatorii să nu fie în detrimentul menţinerii populaţiilor speciilor respective într-o stare de conservare favorabilă în arealul lor natural şi numai în anumite situaţii.

Derogările nu se acordă dacă există riscul ca acestea să aibă un impact negativ semnificativ de ordin calitativ sau cantitativ asupra populaţiei care face obiectul derogării.

Conservarea durabilă a speciilor de faună sălbatică, în conformitate cu prevederile Directivei “Habitate”, este o prioritate majoră în strategia autorităţii publice centrale pentru protecţia mediului, iar în acest sens sunt necesare o serie de măsuri concrete.

Unul dintre principalele obiective din planurile de management şi de acţiune pentru speciile de faună sălbatică este controlul populaţiilor prin stabilirea unui management flexibil în funcţie de mărimea populaţiilor, interacţiunea acestor specii cu populaţia umană şi cu alte specii domestice şi sălbatice.

La baza elaborării prezentului ordin au stat prevederile art. 38 alin. (2) din Ordonanţa de urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice aprobată cu completări şi modificări prin Legea nr. 49/2011, cu modificările și completările ulterioare şi ale Ordinului ministrului mediului şi al ministrului agriculturii, pădurilor şi dezvoltării rurale nr. 203/14/2009 privind procedura de stabilire a derogărilor de la măsurile de protecţie a speciilor de floră şi faună sălbatică.

Derogarea se acordă Asociației Centrul pentru Cercetarea și Conservarea liliecilor (CCCL) în cadrul companiei de producție documentară Crossing the Line care realizează în momentul de față un documentar amplu despre Transilvania, care include aspecte de natură și biodiversitate. CCCL colaborează cu Crossing the Line pentru componenta lilieci din documentarul respectiv. Capturarea liliecilor se va realiza direct cu plasă de mână. La Avenul Betfia se vor captura 15 exemplare de *M.myotis,* iar echipa de chiropterologi ai CCCL, se va asigura că doar exemplarele adulte vor fi folosite pentru filmarea secvențelor, exemplarele juvenile vor fi eliberate imediat după capturare, fără orice altă intervenție. Exemplarele capturate vor fi eliberate în zona originală de capturare după efectuarea secvențelor de filmare.

Având în vedere cele menționate anterior, propunem spre aprobare prezentul proiect de ordin.

**Director General**

**Daniela DRĂCEA**

Elaborat: Antonia OPRIȘAN

Consilier superior, Direcția Generală Biodiversitate